Osijek Express

Izvedba kazališne predstave "Žena himna" - u Domu kulture u Bilju!
2024-10-07 19:00 - 21:00 (Europe/Zagreb) | Dom kulture Bilje
Izvedba kazališne predstave “Žena himna” po tekstu nagrađivanog dramatičara Davora Špišića, na rasporedu je u Domu kulture u Bilju dana 7. listopada 2024. godine u 19 sati.
Predstava je nastala u režiji Roberta Raponje i temelji se na biografiji Paule Preradović, unuke književnika Petra Preradovića, autorice austrijske himne i žene koja je veliki dio života provela u Puli. Priča prati život ove izuzetne umjetnice koja je, kroz svoje djelo i život, ostavila neizbrisiv trag u vremenu raspada Austro-Ugarske Monarhije te kroz dva svjetska rata. Kroz osobnu i kreativnu borbu, Paula je simbol otpora fašističkoj vladavini i borbe za pravdu.
Ova predstava, koja je dobila 1. nagradu za dramsko djelo “Marin Držić” Ministarstva kulture i medija za 2022. godinu, izvodi se u produkciji Teatra Fort Forno i suradnji s više kazališnih institucija, uz podršku Austrijskog kulturnog foruma.
Ulaz na predstavu je besplatan te ovim putem pozivamo sve građane da nam se pridruže i uživaju u ovom izuzetnom kulturnom događaju.
